তিনি ইসলামের অনুসারীদের শিরকসহ সকল প্রকার অপসংস্কৃতি থেকে মুক্ত করে নির্ভেজাল ইসলামের দিকে মানুষকে আহ্বান জানিয়েছিলেন এবং ইসলামের পুনরুজ্জীবনের অনুকূলে কাজ করেছিলেন। তৎকালীন বৃটিশ সরকার এতে ভীত সন্ত্রস্ত হয়ে যান এবং মুসলমানদের মধ্যে বিভ্রান্তি সৃষ্টির মাধ্যমে এই আন্দোলনকে ধ্বংস করার পদক্ষেপ গ্রহণ করেন। তারা এর নাম দেন ওহাবিজম বা ওহাবী মতবাদ। একশ্রেণীর মুসলমানও বৃটিশদের এই বড়ি গিলে ফেলেন। অনেকে (যার মধ্যে কিছু আলেমও ছিলেন) কোন কিছু না জেনে এই আন্দোলনের নেতা-কর্মীদের পেছনে লেগে যান এবং বহু জায়গায় তারা সংঘর্ষ ও মারামারিতেও লিপ্ত হন। যারা মারামারিতে লিপ্ত হয়েছেন তারা কখনো এই বিষয়টির গভীরে গিয়ে সত্য উদ্ঘাটনের চেষ্টা করেননি। “লম্বা কুর্তা গোল টুপি, তাকে বলে ওহাবী” এই স্লোগান দিয়ে নিরীহ মুসলমানদের উপর হামলা করতেও আমরা দেখেছি।